奉和襲美太湖詩二十首 三宿神景宮
作者：陸龜蒙
朝代：唐

paragraphs: 靈蹤未徧尋，不覺谿色瞑。
迴頭問棲所，稍下杉蘿逕。
巖居更幽絕，澗戶相隱映。
過此即神宮，虛堂愜雲性。
四軒盡疎達，一榻何清零。
髣髴聞玉笙，鼓鏗動涼磬。
風凝古松粒，露壓脩荷柄。
萬籟既無聲，澄明但心聽。
希微辨真語，若授虛皇命。
尺宅按來平，華池漱餘淨。
頻窺宿羽麗，三吸晨霞盛。
豈獨冷衣襟，便堪遺造請。
徒深物外趣，未脫塵中病。
舉首謝靈峰，徜徉事歸榜。